**B. Osobitná časť**

**K čl. I**

**K bodu 1**

Formulačná úprava ustanovenia tak, aby sa vo dvoch vetách oddelene ustanovilo, podľa ktorej časti vyhlášky sa určujú odvody v prípade poľnohospodárskej pôdy a osobitne v prípade vinice. Doterajšie ustanovenie uvádzalo nejasným spôsobom, kde sa upravujú odvody za trvalé a dočasné odňatie.

**K bodom 2 a 7**

Vypúšťa sa príloha č. 2 a odkaz na ňu v nadväznosti na zmeny, ktoré nastávajú v § 12 ods. 1 písm. a), § 12 ods. 2 písm. l) a § 27a zákona č. 220/2004 Z. z. s účinnosťou od 1. júna 2025. Tým sa do nariadenia vlády č. 58/2013 Z. z. premieta zvýšenie ochrany najkvalitnejšej poľnohospodárskej pôdy. K tomuto zvýšeniu ochrany dochádza zjednotením povinnosti platenia odvodu za odňatie poľnohospodárskej pôdy (ako základného nástroja na ochranu PP pred zábermi) podľa jej kvality na všetky poľnohospodárske pôdy, nielen na vybrané pôdy v každom katastrálnom území. Príloha č. 2 tým stráca opodstatnenie. Doterajší spôsob predpisovania odvodov nedostatočne účinne chránil najkvalitnejšie poľnohospodárske pôdy na území Slovenskej republiky a v niektorých katastrálnych územiach umožňoval ich záber bez odvodu za odňatie, a to bez ohľadu na účel či rozsah záberu.

**K bodu 3**

Zvyšuje sa odvod za odňatie takej poľnohospodárskej pôdy, na ktorej sa nachádza funkčné závlahové zariadenie. Cieľom sprísnenia je predchádzať odňatiu takej pôdy, kde sa nachádzajú funkčné závlahové zariadenia, pretože taká plocha plní okrem funkcií pôdy aj ďalšie funkcie.

**K bodu 4**

Vypúšťa sa spôsob úhrady odvodu poštovým poukazom z dôvodu zjednodušenia úhrady a ponecháva sa len spôsob bezhotovostnej úhrady, ktorý je všeobecne používaným, jednoduchým, rýchlym a transparentným spôsobom úhrady.

**K bodu 5**

Z výnimky z platenia odvodu sa vylučujú neverejné účelové cesty. Nie je dôvod na to, aby účelové neverejné komunikácie neslúžiace verejnosti ani inému verejnoprospešnému účelu boli oslobodené od odvodu. V porovnaní s ostatnými pozemnými komunikáciami slúžiacimi verejnosti jednoznačne pri týchto neverejných účelových cestách prevažuje verejný záujem na ochrane poľnohospodárskej pôdy nad súkromným záujmom spojeným s vybudovaním a využívaním neverejnej účelovej cesty. Vzťahuje sa to teda na neverejné účelové cesty definované v § 22 ods. 3 cestného zákona, najmä v priestoroch alebo objektoch, do ktorých nie je umožnený voľný prístup, resp. vjazd verejnosti, uzavretých ohradeniami, rampami alebo inými súvislými alebo nesúvislými prekážkami.

**K bodu 6**

Zjednodušuje a sprehľadňuje sa úprava výnimky z platenia odvodu pre doterajšie rodinné domy. V súvislosti s novou právnou úpravou na úseku výstavby zaniká kategória rodinných domov a nahrádza ju širšia kategória bytových budov. Účel výnimky z platenia odvodu by s teda mal vzťahovať na bytové budovy bez ohľadu na to, či ide o pôvodnú kategóriu rodinných domov (budovy na bývanie s najviac tromi bytmi najviac na dvoch nadzemných podlažiach) alebo o bytové budovy s viacerými bytovými jednotkami na viacerých podlažiach. Pre ochranu poľnohospodárskej pôdy je podstatným parametrom výmera záberu pôdy, nie podlažnosť stavby. Výmera sa zjednocuje na 200 m2, predstavujúcich strednú hodnotu medzi doteraz ustanovenými hodnotami 150 m2 pre dvojpodlažné rodinné domy a 250 m2 prerodinné domy s jedným nadzemným podlažím.

**K čl. II**

Dátum nadobudnutia účinnosti sa navrhuje na 1. jún 2025 v nadväznosti na dátum nadobudnutia účinnosti novely zákona č. 220/2004 Z. z., ktorá je dôvodom predloženia tohto návrhu nariadenia vlády.